pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-รมว.วธ. เปิดงาน “อาบน้ำแร่ แลระนอง” ชูโดดเด่นด้านวัฒนธรรม-ประเพณี-ทรัพยากรธรรมชาติ หนุนพัฒนาเป็น “เมืองท่องเที่ยวเชิงสุขภาพ”
วันพฤหัสบดีที่ 23 มีนาคม 2560
รมว.วธ. เปิดงาน “อาบน้ําแร่ แลระนอง” ชูโดดเด่นด้านวัฒนธรรม-ประเพณี-ทรัพยากรธรรมชาติ หนุนพัฒนาเป็น “เมืองท่องเที่ยวเชิงสุขภาพ”
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานเปิดงาน “อาบน้ําแร่ แลระนอง” ประจําปี 2560  ซึ่งจัดขึ้นระหว่างวันที่ 22- 30 มีนาคม 2560
เมื่อวันที่ 22 มีนาคม 2560 ณ เวทีกลาง ลานอเนกประสงค์เทศบาลเมืองระนอง จังหวัดระนองนายวีระ โรจน์พจนรัตน์ รัฐมนตรีว่าการกระทรวงวัฒนธรรม (รมว.วธ.) เป็นประธานเปิดงาน “อาบน้ําแร่แลระนอง” ประจําปี 2560 ซึ่งจัดขึ้นระหว่างวันที่ 22- 30 มีนาคม 2560 โดยมีจังหวัดระนอง และผู้แทนองค์กรปกครองส่วนท้องถิ่นเข้าร่วมงาน โดยการจัดงานในครั้งนี้เป็นการบูรณาการความร่วมมือระหว่างหน่วยงานภาครัฐ ภาคเอกชนอาทิ กระทรวงวัฒนธรรม(วธ.) กระทรวงสาธารณสุข(สธ.) จังหวัดระนอง องค์กรปกครองส่วนท้องถิ่น การท่องเที่ยวแห่งประเทศไทย(ททท.) และบริษัท ปตท.สํารวจและผลิตปิโตรเลียม จํากัด (มหาชน) เป็นต้น
นายวีระ โรจน์พจนรัตน์ รัฐมนตรีว่าการกระทรวงวัฒนธรรมกล่าวว่า รัฐบาลมีนโยบายประเทศไทย 4.0 เดินหน้าปฏิรูปประเทศไทยสู่ความมั่นคง มั่งคั่งและยั่งยืน รวมทั้งนโยบายของวธ.มุ่งส่งเสริมเศรษฐกิจสร้างสรรค์ใน 5 สาขาได้แก่ อาหาร ภาพยนตร์ แฟชั่น มวยไทย เทศกาลและประเพณีไทยในการสร้างรายได้ และเสริมสร้างภาพลักษณ์ที่ดีของประเทศดังนั้น วธ.จึงร่วมกับหน่วยงานต่างๆจัดงาน “อาบน้ําแร่ แลระนอง” โดยวธ.ได้ให้การสนับสนุนการจัดกิจกรรมการแสดงเพื่อแสดงความอาลัยและเทิดพระเกียรติแด่พระบาทสมเด็จพระปรมินทรมหาภูมิพลอดุลยเดช โดยนําศิลปินพื้นบ้านมาร่วมแสดงเพื่อส่งเสริมบทบาทของศิลปินและชุมชนในการนําทุนทางวัฒนธรรมมาสร้างอาชีพ และรายได้ รวมทั้งสืบทอดศิลปวัฒนธรรม ภูมิปัญญาท้องถิ่นให้ยั่งยืนตามนโยบายของวธ. ซึ่งเป็นการส่งเสริมประเพณีวัฒนธรรม และสนับสนุนการเป็นเมืองท่องเที่ยวเชิงสุขภาพของจังหวัดระนอง
นายวีระ กล่าวด้วยว่า กิจกรรมภายในงานครั้งนี้ประกอบด้วยการแสดงชุดพระราชา ธ สถิตในดวงใจแผ่นดินหลอมรวมไว้ พระราชาผู้ทรงธรรม ภูมิแผ่นดินนวมินทร์มหาราชา การแสดงพื้นบ้าน เช่น โนรา ลิเกฮูลู โดยมีศิลปินพื้นบ้านและนักเรียนโรงเรียนต่างๆร่วมแสดง รวมทั้งมีนิทรรศการแสดงถึงวิถีชีวิต ประเพณีและวัฒนธรรมของชุมชนต่างๆในจังหวัดระนอง อาทิ บ้านแร่นองโกปี๊ บ้านบะบ๋า ยะหย๋า เป็นต้น
นอกจากนี้ ยังมีกิจกรรมเกี่ยวกับน้ําแร่ร้อนและสปา อาทิ การให้ความรู้เกี่ยวกับน้ําแร่ การแช่น้ําร้อน การให้บริการสปาและนวดแผนไทย เป็นต้น รวมถึงการจําหน่ายผลิตภัณฑ์เกี่ยวกับน้ําแร่ และการจําหน่ายสินค้าโอทอป การออกร้านกาชาด เพื่อหารายได้ช่วยเหลือผู้ประสบภัยและผู้ด้อยโอกาส รวมทั้งมีการแสดงบนเวทีกลางโดยจัดประกวดธิดาน้ําแร่นอง ประกวดร้องเพลงไทยลูกทุ่ง และการแสดงของศิลปิน นักแสดงตลอดทั้ง 9 คืน ทั้งนี้ สอบถามรายละเอียดเพิ่มเติมได้ที่สํานักงานวัฒนธรรมจังหวัดระนอง กระทรวงวัฒนธรรม โทร.077-800-162
-----------------------------------------------------
รัฐบาลไทย-ข่าวทำเนียบรัฐบาล-กรุงไทยแจ้งปิดสาขาสี่แยกราชวงศ์ 14 วัน หลังพนักงานติดเชื้อโควิด-19 [กระทรวงการคลัง]
วันพฤหัสบดีที่ 2 เมษายน 2563
กรุงไทยแจ้งปิดสาขาสี่แยกราชวงศ์ 14 วัน หลังพนักงานติดเชื้อโควิด-19 [กระทรวงการคลัง]
ตามที่ธนาคารกรุงไทย ได้รับแจ้งว่าพนักงานที่ปฏิบัติงานที่สาขาสี่แยกราชวงศ์ มีอาการป่วยเป็นไข้และได้หยุดปฏิบัติงานระหว่างวันที่ 26-27 มีนาคม 2563 หลังพบปะกับเพื่อนเมื่อวันที่ 21 มีนาคม 2563
ตามที่ธนาคารกรุงไทย ได้รับแจ้งว่าพนักงานที่ปฏิบัติงานที่สาขาสี่แยกราชวงศ์ มีอาการป่วยเป็นไข้และได้หยุดปฏิบัติงานระหว่างวันที่ 26-27 มีนาคม 2563 หลังพบปะกับเพื่อนเมื่อวันที่ 21 มีนาคม 2563 และต่อมาทราบว่าเพื่อนติดเชื้อไวรัสโควิด-19 พนักงานรายดังกล่าวจึงได้เฝ้าสังเกตอาการ และได้พบแพทย์เพื่อตรวจหาเชื้อที่โรงพยาบาล ซึ่งได้รับการยืนยันว่า มีเชื้อไวรัสโควิด-19 เมื่อวันที่ 1 เมษายน 2563 จึงได้หยุดปฏิบัติงานที่สาขาทันที
เพื่อความปลอดภัยของลูกค้า พนักงาน และเป็นไปตามมาตรการป้องกันไวรัสโควิด-19 ของธนาคาร รวมทั้งแนวทางปฏิบัติของกรมควบคุมโรค กระทรวงสาธารณสุข ธนาคารจึงหยุดให้บริการและปิดสาขาสี่แยกราชวงศ์เป็นระยะเวลา 14 วัน ระหว่างวันที่ 1-14 เมษายน 2563 และขณะนี้ได้ทําความสะอาด กําจัดเชื้อโรค อบโอโซน ตามมาตรฐานโรงพยาบาลเรียบร้อยแล้ว โดยจะเปิดให้บริการตามปกติในวันที่ 15 เมษายน 2563 รวมทั้งให้พนักงานทุกคนที่ปฏิบัติงานที่สาขาดังกล่าวหยุดปฏิบัติงาน ควบคุมตัวเองที่สถานพักอาศัยอย่างเคร่งครัด และตรวจหาเชื้อ เนื่องจากพนักงานรายดังกล่าว ปฏิบัติหน้าที่ในตําแหน่งผู้รักษาเงิน จึงไม่ได้สัมผัสหรือใกล้ชิดกับลูกค้าโดยตรง ประกอบกับธนาคารได้ปฏิบัติตามมาตรฐานเรื่องของการรักษาระยะห่างทางสังคม และให้พนักงานทุกคนสวมหน้ากากอนามัยระหว่างให้บริการลูกค้า อย่างไรก็ตาม ธนาคารขอให้ลูกค้าที่ได้ใช้บริการที่สาขาสี่แยกราชวงศ์ในช่วง 14 วันที่ผ่านมา เฝ้าสังเกตอาการตนเอง และอยู่ในที่พักอาศัย
ธนาคารให้ความสําคัญอย่างสูงสุดต่อความปลอดภัยและสุขภาพอนามัยของลูกค้าและพนักงาน โดยได้ดําเนินมาตรการต่างๆ ที่เกี่ยวข้องตามแนวทางของกระทรวงสาธารณสุข เพื่อเฝ้าระวัง ควบคุมการแพร่กระจายของไวรัสอย่างเคร่งครัด โดยได้รายงานเรื่องดังกล่าวกับหน่วยงานต่างๆที่เกี่ยวข้องเรียบร้อยแล้ว ทั้งนี้ลูกค้าสามารถใช้บริการได้ที่สาขาเยาวราช สาขาสําเพ็ง สาขาราชวงศ์
ฝ่ายกลยุทธ์การตลาด
โทร. 02 208 4174 8
รัฐบาลไทย-ข่าวทำเนียบรัฐบาล-นายกฯ ปลื้ม U.S. News สหรัฐฯ ยกไทยเหมาะเริ่มต้นธุรกิจมากที่สุดในโลกต่อเนื่อง ย้ำรัฐบาลมุ่งสร้างบรรยากาศให้เอื้อต่อการลงทุน ชี้ไทยมีดีหลายด้าน วอนคนไทยร่วมพัฒนาให้ก้าวหน้า
วันจันทร์ที่ 29 มกราคม 2561
นายกฯ ปลื้ม U.S. News สหรัฐฯ ยกไทยเหมาะเริ่มต้นธุรกิจมากที่สุดในโลกต่อเนื่อง ย้ํารัฐบาลมุ่งสร้างบรรยากาศให้เอื้อต่อการลงทุน ชี้ไทยมีดีหลายด้าน วอนคนไทยร่วมพัฒนาให้ก้าวหน้า
นายกรัฐมนตรี ปลื้ม  U.S. News & World Report  สหรัฐฯ ยกไทยเหมาะเริ่มต้นธุรกิจมากที่สุดในโลกต่อเนื่อง ย้ํารัฐบาลมุ่งสร้างบรรยากาศให้เอื้อต่อการลงทุน ชี้ไทยมีดีหลายด้าน วอนคนไทยร่วมพัฒนาให้ก้าวหน้า
วันนี้ (29 ม.ค.61) พลเอก ประยุทธ์ จันทร์โอชา นายกรัฐมนตรี พอใจที่ได้รับทราบว่าสํานักข่าว U.S. News & World Report ได้เผยแพร่ผลการจัดอันดับประเทศที่ดีที่สุดในโลกในด้านต่างๆ ประจําปี 2561 บนเว็บไซต์usnews.comโดยประเทศไทยยังคงครองแชมป์อันดับ 1 จากทั้งหมด 80 ประเทศทั่วโลกในเรื่องการเป็นประเทศที่เหมาะสมสําหรับการเริ่มธุรกิจ (Best Countries to Strat a Business) ต่อเนื่องเป็นปีที่ 2 และยังเป็นประเทศที่น่าลงทุน (Best Countries to Invest In) อันดับที่ 8 จาก 25 ประเทศทั่วโลก
"นายกฯ เน้นย้ําว่า รัฐบาลพยายามเป็นอย่างมากที่จะสร้างบรรยากาศให้เอื้ออํานวยต่อการค้าการลงทุนในประเทศไทย เพื่อช่วยกระตุ้นเศรษฐกิจ ก่อให้เกิดการจ้างงาน สร้างรายได้ตั้งแต่ระดับนักธุรกิจลงไปถึงผู้ใช้แรงงานและผู้มีรายได้น้อย ซึ่งผลการจัดอันดับนี้ถือเป็นสิ่งยืนยันว่าชาวต่างชาติมีความเชื่อมั่นที่จะเข้ามาทําธุรกิจในประเทศไทย โดยเหตุผลหลักมาจากการที่รัฐบาลได้ลดขั้นตอนการจดทะเบียนจัดตั้งธุรกิจและลดค่าใช้จ่ายของผู้ประกอบการลง"
ทั้งนี้ ผลการจัดอันดับดังกล่าวยังสอดคล้องกับการจัดอันดับความยากง่ายในการประกอบธุรกิจของธนาคารโลก ประจําปี 2561 ที่จัดให้ไทยอยู่ในอันดับที่ดีขึ้นถึง 20 อันดับจากเดิมอยู่ในอันดับ 46 ในปี 2560 เป็นอันดับที่ 26 ในปี 2561 สืบเนื่องจากการปรับลดขั้นตอนการจดทะเบียนจัดตั้งธุรกิจจากเดิม 5 ขั้นตอนใช้เวลา 25.5 วัน เหลือเพียง 3 ขั้นตอน ใช้เวลา 2 วัน และการลดค่าใช้จ่ายของผู้ประกอบการจากเดิม 6,600 บาท เหลือเพียง 5,800 บาท"
นายกรัฐมนตรียังกล่าวด้วยว่า นอกจากมุมมองด้านการทําธุรกิจและการลงทุนแล้ว ประเทศไทยยังมีจุดเด่นในสายตาของชาวต่างชาติอีกหลายด้าน เช่น เป็นประเทศที่ดีที่สุดอันดับ 5 ในการไปศึกษาต่อ อันดับ 9 สําหรับการเดินทางท่องเที่ยวคนเดียว และอันดับ 4 ประเทศที่มีวิวทิวทัศน์สวยงามมากที่สุด เป็นต้น จึงอยากให้คนไทยมีความภาคภูมิใจ ร่วมกันรักษาและพัฒนาประเทศให้ก้าวหน้าไปพร้อมกับรัฐบาล
-------------
สํานักโฆษก
รัฐบาลไทย-ข่าวทำเนียบรัฐบาล-สธ.ให้โรงพยาบาลยะลาดูแลผู้บาดเจ็บ ส่งทีมสุขภาพจิตเยียวยาจิตใจ
วันพฤหัสบดีที่ 7 พฤศจิกายน 2562
สธ.ให้โรงพยาบาลยะลาดูแลผู้บาดเจ็บ ส่งทีมสุขภาพจิตเยียวยาจิตใจ
ปลัดกระทรวงสาธารณสุข ลงพื้นที่เยี่ยมผู้ได้รับบาดเจ็บจากสถานการณ์ไม่สงบ ให้โรงพยาบาลยะลาดูแลเต็มที่ และเยี่ยมให้กําลังบุคลากรสาธารณสุขที่ปฏิบัติงานในพื้นที่ ที่โรงพยาบาลส่งเสริมสุขภาพตําบลลําพะยา
ปลัดกระทรวงสาธารณสุข ลงพื้นที่เยี่ยมผู้ได้รับบาดเจ็บจากสถานการณ์ไม่สงบ ให้โรงพยาบาลยะลาดูแลเต็มที่ และเยี่ยมให้กําลังบุคลากรสาธารณสุขที่ปฏิบัติงานในพื้นที่ ที่โรงพยาบาลส่งเสริมสุขภาพตําบลลําพะยา
วันนี้ (7 พฤศจิกายน 2562) ที่โรงพยาบาลยะลา จ.ยะลา นายแพทย์สุขุม กาญจนพิมาย ปลัดกระทรวงสาธารณสุข พร้อมด้วยนายแพทย์เจษฎา ฉายคุณรัฐ ผู้ตรวจราชการกระทรวงสาธารณสุขเขตสุขภาพที่ 12 ให้สัมภาษณ์ภายหลังลงพื้นที่เยี่ยมผู้ได้รับบาดเจ็บจากสถานการณ์ไม่สงบ ว่า รองนายกรัฐมนตรีและรัฐมนตรีว่าการกระทรวงสาธารณสุข และรัฐมนตรีช่วยว่าการกระทรวงสาธารณสุข ได้มอบให้ผมและผู้บริหารมาเยี่ยมผู้บาดเจ็บ และสั่งการให้โรงพยาบาลศูนย์ยะลา ซึ่งเป็นโรงพยาบาลที่มีศักยภาพสูง มีแพทย์ผู้เชี่ยวชาญทุกสาขา ดูแลผู้บาดเจ็บทั้ง 5 คนอย่างเต็มกําลังความสามารถ วันนี้ทุกคนอาการดีขึ้น รวมทั้งผู้ป่วยที่อยู่ในหอผู้ป่วยหนัก 2 รายจะย้ายออกไปดูแลต่อในหอผู้ป่วยธรรมดา และให้ส่งทีมด้านสุขภาพจิตเยียวยาจิตใจญาติผู้เสียชีวิตและผู้บาดเจ็บในพื้นที่
นายแพทย์สุขุมกล่าวต่อว่า สําหรับบุคลากรที่ปฏิบัติงานที่โรงพยาบาลส่งเสริมสุขภาพตําบลลําพะยาทุกคนมีขวัญกําลังใจดี ซึ่งผู้บริหารทุกคนได้ฝากให้กําลังใจ และพร้อมสนับสนุนครุภัณฑ์ อุปกรณ์ที่มีความจําเป็นในการให้บริการพี่น้องประชาชน และการเพิ่มความปลอดภัยเจ้าหน้าที่ เช่น กล้องวงจรปิด หรือปรับปรุงสถานที่ให้มีความปลอดภัยมากขึ้น มอบให้ผู้ตรวจราชการเร่งจัดสรรงบประมาณเพื่อนํามาใช้ก่อน และฝากพี่น้องอาสาสมัครสาธารณสุขประจําหมู่บ้าน (อสม.) และประชาชนในพื้นที่ช่วยกันดูแลด้วย
“ท่านรองนายกรัฐมนตรีและรัฐมนตรีว่าการกระทรวงสาธารณสุข และรัฐมนตรีช่วยว่าการกระทรวงสาธารณสุข สั่งการมาว่าพร้อมสนับสนุนทุกอย่างให้แก่พี่น้องกระทรวงสาธารณสุข พี่น้องอสม.และพี่น้องรพ.สต.ซึ่งก็อยู่ใกล้ชิดประชาชน หากมีอะไรให้ช่วยท่านก็พร้อมสนับสนุน ดูแลเรื่องขวัญกําลังใจเต็มที่” นายแพทย์สุขุมกล่าว
************************************* 7 พฤศจิกายน 2562
รัฐบาลไทย-ข่าวทำเนียบรัฐบาล-แถลงข่าวเปิดตัวหนังสือ  "7 ทศวรรษ ใต้ร่มพระบารมี: พระบรมราโชวาทด้านการศึกษา"
วันพฤหัสบดีที่ 16 กุมภาพันธ์ 2560
แถลงข่าวเปิดตัวหนังสือ  "7 ทศวรรษ ใต้ร่มพระบารมี: พระบรมราโชวาทด้านการศึกษา"
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ พร้อมด้วยนายกมล รอดคล้าย เลขาธิการสภาการศึกษา แถลงข่าวการจัดพิมพ์และเผยแพร่หนังสือ "7 ทศวรรษ ใต้ร่มพระบารมี: พระบรมราโชวาทด้านการศึกษา"
เมื่อวันพุธที่ 15 กุมภาพันธ์ 2560 โดยมีผู้บริหารสภาการศึกษา ผู้แทนเครือข่ายการศึกษา และสื่อมวลชน เข้าร่วมงาน
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการกล่าวว่า เป็นความภาคภูมิใจที่ได้รับเชิญมาร่วมงานแถลงข่าวเปิดตัวหนังสือ "7 ทศวรรษ ใต้ร่มพระบารมี: พระบรมราโชวาทด้านการศึกษา" จากการที่ได้อ่านพระบรมราโชวาทที่พระราชทานให้กับบัณฑิตที่สําเร็จการศึกษาจากมหาวิทยาลัยต่าง ๆ ในหนังสือเล่มนี้ พบว่ามีข้อคิดในการดําเนินชีวิตหลายเรื่อง อาทิ ความรอบคอบถี่ถ้วน ความรับผิดชอบ หน้าที่ของบัณฑิตซึ่งไม่ใช่เรียนเพื่อหวังปริญญาบัตร แต่งต้องหวังปริญญาคุณความดีเพื่อเป็นคนดี อีกทั้งต้องคิดดี คิดดีแล้วกระทํา กระทําแล้วเป็นคนดีต่อชาติบ้านเมือง จึงขอขอบคุณสภาการศึกษาที่ได้รวบรวมพระบรมราโชวาทย้อนหลังไปตั้งแต่ปี พ.ศ.2489-2559 ซึ่งเป็นหนังสือที่เราคนไทยทุกคนควรภาคภูมิใจ และร่วมกันหวงแหนรักษา พร้อมทั้งเผยแพร่ในวงกว้างต่อไป เพื่อให้พระบาทสมเด็จพระปรมินทรมหาภูมิพลอดุลยเดช ทรงประทับสถิตเสถียรอยู่ในดวงใจคนไทยทั้งชาติตลอดกาลนาน
ทั้งนี้ ขอฝากให้คณาจารย์ช่วยอบรมสั่งสอนลูกศิษย์ให้มีคุณธรรม มีความซื่อสัตย์และมีระเบียบวินัย โดยเฉพาะอย่างยิ่งการที่จะไม่คัดลอกผลงานผู้อื่น แต่ในขณะเดียวกันต้องมีการอ้างอิงเจ้าของผลงาน เพื่อให้เกียรติผู้เขียนหรือผู้คิดพร้อมทั้งคณาจารย์จะต้องเป็น Idol หรือแบบอย่างที่ดีให้ลูกศิษย์ได้เห็นและได้ปฏิบัติตามด้วยในส่วนของกระทรวงศึกษาธิการก็จะเร่งดําเนินการตามนโยบายโรงเรียนคุณธรรม เพื่อปลูกฝังให้ลูกหลานเติบโตมาเป็นผู้ใหญ่ที่มีคุณธรรมต่อไป
นายกมล รอดคล้ายกล่าวว่า การจัดทําหนังสือ "7 ทศวรรษ ใต้ร่มพระบารมี: พระบรมราโชวาทด้านการศึกษา" มีวัตถุประสงค์เพื่อเผยแพร่พระบรมราโชวาทด้านการศึกษาของพระบาทสมเด็จพระปรมินทรมหาภูมิพลอดุลยเดช ที่ทรงพระราชทานให้คณะครู ผู้บริหาร บัณฑิต นักเรียน นักศึกษา ในวโรกาสต่าง ๆ ซึ่งได้รับการบันทึกไว้โดยสํานักราชเลขาธิการ โดยคัดเลือกพระบรมราโชวาทด้านการศึกษาจํานวน 99 องค์ จาก 4,000 องค์ ซึ่งเป็นข้อความเดิมไม่มีการตัดตอนและอาจจะมีบางคําที่ไม่ได้ใช้ตัวสะกดเหมือนภาษาไทยที่ใช้กันในปัจจุบัน แต่เป็นคําที่นิยมใช้ในสมัยนั้นจริง ๆ ทั้งนี้ สํานักงานเลขาธิการสภาการศึกษาได้ดําเนินการขออนุญาตจากสํานักราชเลขาธิการเพื่อขอพระราชทานพระบรมราชานุญาตเรียบร้อยแล้ว
หนังสือ "7 ทศวรรษ ใต้ร่มพระบารมี: พระบรมราโชวาทด้านการศึกษา"จัดพิมพ์จํานวน 10,000 เล่ม และจัดทําในรูปแบบวีดิทัศน์ (CD) อีก 10,000 แผ่น พร้อมทั้งเผยแพร่ลงเว็บไซต์ของสํานักงานเลขาธิการสภาการศึกษา www.onec.go.th เพื่อให้ประชาชนทั่วไปสามารถดาวน์โหลดได้ และหลังจากนี้จะเผยแพร่หนังสือดังกล่าวไปยังหน่วยงานต่าง ๆ ของทุกกระทรวง ทบวง กรม ตลอดจนสถานศึกษา และหน่วยงานในสังกัดต่อไป
รัฐบาลไทย-ข่าวทำเนียบรัฐบาล-ระวัง! โรคน้ำกัดเท้า
วันศุกร์ที่ 27 กันยายน 2562
ระวัง! โรคน้ํากัดเท้า
..
#ไทยคู่ฟ้าแจ้งเตือนไปถึงผู้ที่ต้องย่ําน้ําหรือเท้าแช่น้ําติดต่อกันหลายชั่วโมง ต้องระวังโรคน้ํากัดเท้าหรือโรคกลากที่เท้าให้ดี ซึ่งโรคนี้เกิดจากการติดเชื้อราที่มักพบมากหลังเกิดน้ําท่วม และหากแพร่กระจายไปถึงเล็บแล้วต้องใช้เวลารักษานานเลยทีเดียว ดังนั้น ควรรีบล้างทําความสะอาดเท้าหลังแช่น้ําโดยทันทีนะครับ
รัฐบาลไทย-ข่าวทำเนียบรัฐบาล-อธิบดีกรมประมงชี้แจงกรณีข่าวการนำเข้าปลาสดจากจังหวัดฟุกุชิมะ ประเทศญี่ปุ่น
วันเสาร์ที่ 10 มีนาคม 2561
อธิบดีกรมประมงชี้แจงกรณีข่าวการนําเข้าปลาสดจากจังหวัดฟุกุชิมะ ประเทศญี่ปุ่น
อธิบดีกรมประมง กระทรวงเกษตรและสหกรณ์ ชี้แจงกรณีสื่อมวลชนนําเสนอข่าวการนําเข้าปลาสดจากจังหวัดฟุกุชิมะ ประเทศญี่ปุ่น ซึ่งเป็นบริเวณที่เกิดปัญหาโรงไฟฟ้านิวเคลียร์ระเบิด
วันที่ 6 มีนาคม 2561 นายอดิศร พร้อมเทพ อธิบดีกรมประมง กระทรวงเกษตรและสหกรณ์ ชี้แจงกรณีสื่อมวลชนนําเสนอข่าวการนําเข้าปลาสดจากจังหวัดฟุกุชิมะ ประเทศญี่ปุ่น ซึ่งเป็นบริเวณที่เกิดปัญหาโรงไฟฟ้านิวเคลียร์ระเบิดเมื่อวันที่ 11 มีนาคม 2554 ซึ่งประเทศไทยได้มีการนําเข้าปลาดังกล่าวมาจําหน่ายในร้านอาหารญี่ปุ่นโดยมีสาระสําคัญ ดังนี้
กรมประมงมีการตรวจสอบการนําเข้าสินค้าชุดดังกล่าวแล้ว พบว่าบริษัทผู้นําเข้าได้นําเข้าปลากลุ่ม Hirame หรือ Flatfish ประกอบด้วยปลา Flounder จํานวน 100 กิโลกรัมและ Sole 30 กิโลกรัม จากประเทศญี่ปุ่น เมื่อวันที่ 2 มีนาคม พ.ศ. 2561 ที่ผ่านมา ซึ่งปลาชุดดังกล่าว ถูกกระจายสินค้าไปยังร้านอาหารในเขตกรุงเทพมหานครจํานวนหลายร้าน โดยการนําเข้าสินค้าอาหารจากประเทศญี่ปุ่น เป็นไปตามประกาศกระทรวงสาธารณสุข ฉบับที่ 370 เรื่องกําหนดเงื่อนไขการนําเข้าอาหารที่มีความเสี่ยงจากการปนเปื้อนสารกัมมันตรังสี เพื่อให้การตรวจสอบความปลอดภัยในการนําเข้าสินค้าประมง กระทรวงเกษตรและสหกรณ์จึงให้กรมประมงประสานข้อมูลระหว่างกันกับสํานักงานคณะกรรมการอาหารและยา (อย.) เพื่อร่วมกันกํากับดูแล ตรวจสอบให้ผู้บริโภคเกิดความมั่นใจในระบบตรวจสอบสินค้าเกษตรและอาหารที่มีการนําเข้าจากต่างประเทศต่อไป
สําหรับกรณีสินค้าประมงที่นําเข้าตามที่เป็นข่าวนั้น มีการนําเข้าอย่างถูกต้องเป็นไปตามประกาศกรมประมง เรื่อง กําหนดหลักเกณฑ์ วิธีการ และเงื่อนไขในการขออนุญาตและการอนุญาตนําเข้าสัตว์น้ําหรือผลิตภัณฑ์สัตว์น้ํา พ.ศ. 2560 รวมถึงเป็นไปตามข้อกําหนดของประกาศกระทรวงสาธารณสุข จึงขอให้ประชาชนอย่าตื่นตระหนก เนื่องจากการนําเข้าปลาจากทุกประเทศเจ้าหน้าด่านตรวจประมงจะต้องตรวจสอบอย่างเข้มงวดอยู่แล้ว
--------------------------------------
รัฐบาลไทย-ข่าวทำเนียบรัฐบาล-ธอส. ออกรางวัลสลากออมทรัพย์ธนาคารอาคารสงเคราะห์ งวดประจำวันที่ 16 เมษายน 2563
วันอังคารที่ 5 พฤษภาคม 2563
ธอส. ออกรางวัลสลากออมทรัพย์ธนาคารอาคารสงเคราะห์ งวดประจําวันที่ 16 เมษายน 2563
ธนาคารอาคารสงเคราะห์ (ธอส.) ออกรางวัลสลากออมทรัพย์ธนาคารอาคารสงเคราะห์ งวดประจําวันที่ 16 เมษายน 2563
พันเอก (พิเศษ) ดร.เจียรนัย วงศ์สอาด กรรมการธนาคารอาคารสงเคราะห์ (ธอส.) ให้เกียรติเป็นประธานกรรมการออกรางวัลสลากออมทรัพย์ธนาคารอาคารสงเคราะห์ งวดประจําวันที่ 16 เมษายน 2563 พร้อมด้วยคณะกรรมการออกรางวัลจากหน่วยงานภาครัฐ และสื่อมวลชน โดยมีนายบุญส่ง จันทรีศรี ผู้อํานวยการสํานักงานสลากกินแบ่งรัฐบาล และนายกมลภพ วีระพละ รองกรรมการผู้จัดการ กลุ่มงานการเงินและบัญชี ธนาคารอาคารสงเคราะห์ เข้าร่วมสังเกตุการณ์การออกรางวัลสลากออมทรัพย์ชุดวิมานเมฆ หน่วยละ 1 ล้านบาท ครั้งที่ 7 จํานวน 27 รางวัล ๆ ละ 200,000 บาท ชุดพราวพิมาน หน่วยละ 10 ล้านบาท ครั้งที่ 2 จํานวน 3 รางวัล ๆ ละ 3,000,000 บาท และชุดพิมานมาศ หน่วยละ 50,000 บาท ครั้งที่ 2 จํานวน 3 หมวด ๆ ละ 10 รางวัล ๆ ละ 50,000 บาท โดยมีสํานักงานสลากกินแบ่งรัฐบาล เป็นผู้ดําเนินการออกรางวัลตามกระบวนการมาตรฐานสากล ISO 9001 : 2015 เช่นเดียวกับการออกรางวัลสลากกินแบ่งรัฐบาล และถ่ายทอดสดผ่านทาง Facebook Fanpage ธนาคารอาคารสงเคราะห์ โดยสามารถตรวจผลการออกรางวัลได้ที่ www.ghbank.co.th เว็บไซต์สํานักงานสลากกินแบ่งรัฐบาล www.glo.or.th และ Application : GHB ALL
รัฐบาลไทย-ข่าวทำเนียบรัฐบาล-นายกรัฐมนตรี แถลงผลการประชุมจัดเตรียมมาตรการเร่งด่วนเพื่อรองรับแรงงานไทยที่เดินทางกลับจากประเทศเสี่ยงต่อการติดเชื้อและแพร่ระบาดของเชื้อไวรัสโคโรนา 2019 (COVID-19)
วันพุธที่ 4 มีนาคม 2563
นายกรัฐมนตรี แถลงผลการประชุมจัดเตรียมมาตรการเร่งด่วนเพื่อรองรับแรงงานไทยที่เดินทางกลับจากประเทศเสี่ยงต่อการติดเชื้อและแพร่ระบาดของเชื้อไวรัสโคโรนา 2019 (COVID-19)
นายกรัฐมนตรี แถลงผลการประชุมจัดเตรียมมาตรการเร่งด่วนเพื่อรองรับแรงงานไทยที่เดินทางกลับจากประเทศเสี่ยงต่อการติดเชื้อและแพร่ระบาดของเชื้อไวรัสโคโรนา 2019 (COVID-19)
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงข่าวภายหลังการประชุมจัดเตรียมมาตรการเร่งด่วนเพื่อรองรับแรงงานไทยที่เดินทางกลับจากประเทศเสี่ยงต่อการติดเชื้อและแพร่ระบาดของเชื้อไวรัสโคโรนา 2019 (COVID-19) ณ ตึกภักดีบดินทร์ ทําเนียบรัฐบาล สรุปสาระสําคัญดังนี้
นายกรัฐมนตรีกล่าวว่ารัฐบาลมีนโยบาย การสั่งการและติดตามความคืบหน้าเกี่ยวกับสถานการณ์การแพร่ระบาดของเชื้อไวรัสโควิด-19 มาโดยตลอด โดยขณะนี้ยอดผู้ติดเชื้อในประเทศไทยอยู่ในลําดับที่ 17 ใน 75 ประเทศ ซึ่งถือว่ายังมีผู้ติดเชื้อจํานวนน้อย
สําหรับกรณีที่ประชาชนไทยมีความห่วงใยต่อการเดินทางกลับประเทศของแรงงานไทยผิดกฎหมายหรือกลุ่มผีน้อย นายกรัฐมนตรีกล่าวว่าอย่างไรก็ตามคนกลุ่มนี้ถือว่าเป็นคนไทยซึ่งรัฐบาลต้องให้ความดูแล แต่ต้องไม่ให้เกิดผลกระทบต่อความเชื่อมั่น โดยมีมาตรการคัดกรองตั้งแต่ต้นทางคือสาธารณรัฐเกาหลี จะมีการตรวจคัดกรองในเบื้องต้น หรือ Exit Screening ทุกสายการบินหากพบผู้โดยสารมีไข้ก็จะปฏิเสธไม่ให้ขึ้นเครื่อง หรือหากขึ้นมาแล้วเป็นไข้ก็ต้องจัดให้แยกที่นั่งและแยกห้องน้ํา ซึ่งเป็นมาตรการควบคุมบนเครื่อง
รัฐบาลมีการประสานความร่วมมือกับทุกหน่วยงาน เช่น กระทรวงคมนาคม การท่าอากาศยานฯ กระทรวงการต่างประเทศ ซึ่งมีมาตรการคัดกรองที่เป็นมาตรฐาน รัดกุม หากพบผู้เดินทางเข้าประเทศที่มีไข้ จะคัดแยกออกตั้งแต่ที่สนามบินเพื่อไปรับการรักษาตัวที่โรงพยาบาลต่อไป
ทั้งนี้แรงงานไทยที่เดินทางกลับจากสาธารณรัฐเกาหลี จะแยกเป็น 2 กลุ่ม คือ 1. คนไทยที่กลับจาก 2 พื้นที่ที่พบความเสี่ยงในการแพร่ระบาดของเชื้อไวรัสโควิด-19 คือเมืองแทกูและคย็องซัง ทุกคนจะต้องถูกกักตัว ในพื้นที่ควบคุมโรค ตามที่รัฐบาลจัดไว้ให้เป็นเวลา 14 วัน (State quarantine) 2. ผู้ที่มาจากเมืองอื่นๆ ในสาธารณรัฐเกาหลี หากไม่พบอาการไข้จะได้เดินทางกลับตามภูมิลําเนา แต่จะจัดพื้นที่ในส่วนราชการ หรือสถานพยาบาลไว้ เพื่อติดตามอาการ (Local quarantine) โดยกระทรวงมหาดไทยและกระทรวงสาธารณสุขจะหารือกันเพื่อหาสถานที่เหมาะสมต่อไป
ในการนี้ นายกรัฐมนตรีได้กล่าวถึงเรื่องหน้ากากอนามัยว่า ขณะนี้มีกําลังการผลิต 1 ล้านชิ้นต่อวัน โดยแบ่งเป็น 2 ส่วน คือ 1. จัดส่งให้บุคลากรทางการแพทย์ ณ โรงพยาบาลของรัฐ จํานวน 300,000 ชิ้น 2. จัดส่งให้ร้านค้าทั่วไปเพื่อจัดจําหน่าย จํานวน 700,000 ชิ้น ซึ่งภาครัฐมีการติดตามและตรวจสอบช่องทางการจัดจําหน่ายอย่างต่อเนื่อง เพื่อให้หน้ากากอนามัยไปถึงประชาชนอย่างทั่วถึงในทุกพื้นที่
รัฐบาลไทย-ข่าวทำเนียบรัฐบาล-ปลัดกระทรวงดิจิทัลฯ ร่วมแสดงความยินดี “วันครบรอบ 17 ปี” บริษัท กสท โทรคมนาคม (มหาชน)
วันศุกร์ที่ 14 สิงหาคม 2563
ปลัดกระทรวงดิจิทัลฯ ร่วมแสดงความยินดี “วันครบรอบ 17 ปี” บริษัท กสท โทรคมนาคม (มหาชน)
ปลัดกระทรวงดิจิทัลฯ ร่วมแสดงความยินดี “วันครบรอบ 17 ปี” บริษัท กสท โทรคมนาคม (มหาชน)
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) ให้เกียรติเข้าร่วมงานแสดงความยินดีเนื่องในโอกาสวันคล้ายวันสถาปนา “วันครบรอบ 17 ปี” ของ บริษัท กสท โทรคมนาคม จํากัด (มหาชน) หรือ CAT ณ ห้อง Grand Ballroom อาคารสโมสร ชั้น 2 สํานักงานใหญ่ CAT หลักสี่ เขตหลักสี่ กรุงเทพฯ เมื่อวันศุกร์ที่ 14 สิงหาคม 2563
********************
รัฐบาลไทย-ข่าวทำเนียบรัฐบาล-รมว. สุริยะ หารือร่วมกับ เอกอัครราชทูตฯ สาธารณรัฐเกาหลีประจำประเทศไทย
วันอังคารที่ 28 มกราคม 2563
รมว. สุริยะ หารือร่วมกับ เอกอัครราชทูตฯ สาธารณรัฐเกาหลีประจําประเทศไทย
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายอี อุก-ฮ็อน เอกอัครราชทูตวิสามัญผู้มีอํานาจเต็มแห่งสาธารณรัฐเกาหลีประจําประเทศไทยและคณะเข้าพบ เพื่อหารือแนวทางการส่งเสริมความร่วมมือด้านอุตสาหกรรมเพื่อส่งเสริมการลงทุนระหว่างเกาหลีและไทย
วันนี้ (28 ม.ค. 63) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายอี อุก-ฮ็อน เอกอัครราชทูตวิสามัญผู้มีอํานาจเต็มแห่งสาธารณรัฐเกาหลีประจําประเทศไทยและคณะเข้าพบ เพื่อหารือแนวทางการส่งเสริมความร่วมมือด้านอุตสาหกรรมเพื่อส่งเสริมการลงทุนระหว่างเกาหลีและไทย โดยมีนายอิทธิชัย ยศศรี รองผู้อํานวยการสํานักงานเศรษฐกิจอุตสาหกรรม นายสรวุฒิ เนื่องจํานง นายพงศ์กวิน จึงรุ่งเรืองกิจ เข้าร่วมด้วย ณ ห้องรับรอง 1 ชั้น 2 กระทรวงอุตสาหกรรม
รัฐบาลไทย-ข่าวทำเนียบรัฐบาล-กรมบัญชีกลางแจงการเบิกค่าใช้จ่ายกรณียกเลิกหรือเลื่อนการเดินทางไปราชการ การจัดฝึกอบรม การจัดประชุมระหว่างประเทศ จากการแพร่ระบาดเชื้อไวรัสโคโรนา 2019
วันอังคารที่ 3 มีนาคม 2563
กรมบัญชีกลางแจงการเบิกค่าใช้จ่ายกรณียกเลิกหรือเลื่อนการเดินทางไปราชการ การจัดฝึกอบรม การจัดประชุมระหว่างประเทศ จากการแพร่ระบาดเชื้อไวรัสโคโรนา 2019
กระทรวงการคลังอนุมัติหลักการเบิกจ่ายค่าใช้จ่าย กรณียกเลิกหรือเลื่อนการเดินทางไปราชการ การจัดฝึกอบรม การจัดงาน และการจัดประชุมระหว่างประเทศ เนื่องจากการแพร่ระบาดของเชื้อไวรัสโคโรนา 2019 เพื่อให้ส่วนราชการสามารถเบิกจ่ายค่าใช้จ่ายได้อย่างถูกต้อง
กระทรวงการคลังอนุมัติหลักการเบิกจ่ายค่าใช้จ่าย กรณียกเลิกหรือเลื่อนการเดินทางไปราชการ การจัดฝึกอบรม การจัดงาน และการจัดประชุมระหว่างประเทศ เนื่องจากการแพร่ระบาดของเชื้อไวรัสโคโรนา 2019 เพื่อให้ส่วนราชการสามารถเบิกจ่ายค่าใช้จ่ายได้อย่างถูกต้อง และเป็นไปในแนวทางเดียวกัน
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า เนื่องจากการแพร่ระบาดของโรคติดเชื้อไวรัสโคโรนา 2019 ส่งผลให้ส่วนราชการต่าง ๆ มีความจําเป็นต้องยกเลิกหรือเลื่อนการเดินทางไปราชการ การจัดฝึกอบรม การจัดงาน และการจัดประชุมระหว่างประเทศในพื้นที่ที่มีการระบาดของโรค ดังนั้น เพื่อเตรียมรับมือกับสถานการณ์ที่เกิดขึ้น กระทรวงการคลังจึงได้อนุมัติหลักการตามหนังสือด่วนที่สุด ที่ กค 0408.4/ว 35 ลงวันที่ 2 มีนาคม 2563 เรื่องการอนุมัติหลักการเบิกจ่ายค่าใช้จ่ายกรณียกเลิกหรือเลื่อนการเดินทางไปราชการ การจัดฝึกอบรม การจัดงาน และการจัดประชุมระหว่างประเทศ อันเป็นผลสืบเนื่องมาจากการแพร่ระบาดของโรคติดเชื้อไวรัสโคโรนา 2019 (Coronavirus Disease 2019 : COVID-19) เพื่อให้ส่วนราชการสามารถเบิกจ่ายค่าใช้จ่ายดังกล่าวได้อย่างถูกต้อง และเป็นไปในแนวทางเดียวกัน รวมถึงลดภาระของส่วนราชการในการขอทําความตกลงกับกระทรวงการคลัง ดังนี้
1. กรณียกเลิกหรือเลื่อนการเดินทางไปราชการ
1.1 ค่าธรรมเนียมในการคืนหรือเปลี่ยนบัตรโดยสารยานพาหนะในการเดินทางไปราชการ
1.2 ค่าธรรมเนียมในการจองห้องพักล่วงหน้า หรือค่าปรับกรณียกเลิกการจองห้องพัก
1.3 ค่าใช้จ่ายอื่น ๆ ที่จําเป็นในการเดินทาง ที่เตรียมไว้ล่วงหน้า เช่น ค่าธรรมเนียมหนังสือเดินทาง ค่าธรรมเนียมวีซ่า เป็นต้น
2. กรณียกเลิกหรือเลื่อนการจัดฝึกอบรม การจัดงาน และการประชุมระหว่างประเทศ หรือการเข้ารับการฝึกอบรม การเข้าร่วมงาน การเข้าร่วมการประชุมต่าง ๆ
2.1 ค่าใช้จ่ายที่จําเป็นในการจัดฝึกอบรม การจัดงาน หรือการจัดประชุมระหว่างประเทศ ซึ่งได้เตรียมการไว้ล่วงหน้า
2.2 ค่าใช้จ่ายในการเข้าร่วมการฝึกอบรม การเข้าร่วมงาน การเข้าร่วมการประชุมระหว่างประเทศ เช่น ค่าลงทะเบียน ค่าธรรมเนียมหนังสือเดินทาง ค่าธรรมเนียมวีซ่า ค่าพาหนะ ค่าเช่าที่พัก ค่าธรรมเนียมหรือค่าปรับในการยกเลิกหรือเปลี่ยนบัตรโดยสาร และค่าปรับในการยกเลิกที่พัก
“การเบิกค่าใช้จ่ายที่จําเป็นข้างต้น จะต้องได้รับอนุมัติให้ยกเลิกหรือเลื่อนการเดินทางไปราชการ การจัดฝึกอบรม การจัดงาน และการจัดประชุมระหว่างประเทศ จากหัวหน้าส่วนราชการเจ้าของงบประมาณหรือหัวหน้าส่วนราชการต้นสังกัดก่อนแล้วแต่กรณี จึงจะสามารถเบิกค่าใช้จ่ายดังกล่าวได้ โดยให้อยู่ในดุลพินิจของหัวหน้าส่วนราชการเจ้าของงบประมาณ ซึ่งสามารถเบิกค่าใช้จ่ายได้เท่าที่จ่ายจริง ตามความจําเป็น เหมาะสม และประหยัด ” อธิบดีกรมบัญชีกลางกล่าว
รัฐบาลไทย-ข่าวทำเนียบรัฐบาล-รอง รมต.กระทรวงป้องกันประเทศ/หน.กรมใหญ่เสนาธิการกองทัพประชาชนลาว เข้าเยี่ยมคำนับ รอง นรม. และ รมว.กห.
วันจันทร์ที่ 22 พฤษภาคม 2560
รอง รมต.กระทรวงป้องกันประเทศ/หน.กรมใหญ่เสนาธิการกองทัพประชาชนลาว เข้าเยี่ยมคํานับ รอง นรม. และ รมว.กห.
รอง รมต.กระทรวงป้องกันประเทศ/หน.กรมใหญ่เสนาธิการกองทัพประชาชนลาว เข้าเยี่ยมคํานับ รอง นรม. และ รมว.กห.
เมื่อ 22 พ.ค.60 พล.อ.ประวิตร วงษ์สุวรรณ รอง นรม. และ รมว.กห. ได้มอบให้ พล.อ.อุดมเดช สีตบุตร รมช.กห. เป็นผู้แทน ให้การต้อนรับ พล.ต.สุวอน เลืองบุนมี รอง รมต.กระทรวงป้องกันประเทศ/หน.กรมใหญ่เสนาธิการกองทัพประชาชนลาว (เทียบเท่า รมช.กห./ผบ.ทสส.) เข้าเยี่ยมคํานับ ณ ศาลาว่าการกลาโหม ในโอกาสที่เดินทางเยือนประเทศไทยอย่างเป็นทางการในฐานะแขกของกองทัพไทย เพื่อกระชับความสัมพันธ์ระหว่างกองทัพ
รมช.กห. ได้กล่าวต้อนรับและชื่นชมความสัมพันธ์ระหว่างไทยกับ สปป.ลาว ซึ่งดําเนินมาอย่างใกล้ชิดและ
แน่นแฟ้น มีการแลกเปลี่ยนการเยือนระหว่างผู้นําทั้งในระดับรัฐบาลและกองทัพอย่างต่อเนื่อง รวมทั้งการเพิ่มความร่วมมือด้านการศึกษาหลักสูตรทางทหารมากขึ้น ทั้งนี้ ไทยตระหนักถึงความสําคัญของความร่วมมือกับ สปป.ลาว ในการป้องกันและแก้ไขปัญหาบุคคลที่เป็นภัยต่อความมั่นคงของไทย – สปป.ลาว ซึ่งรัฐบาลไทยและกองทัพยินดีให้การสนับสนุนในการแลกเปลี่ยนข้อมูลข่าวสาร นอกจากนี้ ทั้งสองฝ่ายยังพร้อมที่จะให้ความร่วมมือกันในการป้องกันและปราบปรามยาเสพติด ซึ่งเป็นภัยคุกคามอีกปัญหาหนึ่งที่มีแนวโน้มจะขยายตัวมากขึ้น รวมถึงการแลกเปลี่ยนข้อมูลข่าวสารที่เกี่ยวข้อง เพื่อหามาตรการร่วมกันในการป้องกันและปราบปรามยาเสพติดต่อไป